Alberto Zerain

Alberto Zerain Berasategi (Gasteiz, Araba, 1961eko abuztuaren 20a - Nanga Parbat mendia, Pakistan, 2017ko ekainaren 24a) euskal mendizalea zen. Marcelo Zerain pilotariaren semea, 1993an Everest mendia igo zuen, eta gailurrera iritsi zen lehen arabarra izan zen, baita Juanito Oiarzabal mendizale gasteiztarraren aurretik ere.

2017an bere ibilbideko 10. zortzimilakoa zapaldu zuen.

2017ko ekainean Mariano Galván
argentinar goimendizalearekin Nanga Parbat zortzimilakoa igotzeari ekin zioten eta haien arrastoa galdu zen.
2017ko uztailaren 1ean erreskatatzaileak Pakistango aire armadako helikoptero batean abiatu ziren haien bila eta elur-jausi baten zantzuak ikusi zuten mendizaleen GPS-seinaleak adierazten zuen azken kokalekuan. Ondorioz, biak bizirik aurkitzeko aukera baztertu eta hiltzat eman zituzten.

K2 mendian istripua 
2008ko abuztuaren 2an K2 (8.611 m) zortzimilakoaren gailurrera igo zen, bertan ezbehar larri bat jazo zen egun berean. Izotz-jauzi batek bere atzetik zihoan espedizio atzerritar bateko 18 mendizaleak harrapatu zituen eta gutxienez 9 mendizale hil eta 4 desagertu ziren ezbehar horretan.

Alberto Zerain istripua izan zuen espedizioarekin atera zen 13:00etan hirugarren kanpamentutik. Apurka-apurka, espedizio horretako kideak atzean geratzen joan ziren eta orduantxe gertatu zen zorigaitza. Alberto Zerain 15:00retan tontorrera iritsi zen. Kanpamentura bueltako bidean ez zen ezbeharraz ohartu, eta kanpamentura iristean eman zioten gertakariaren berri.

Zortzimilakoak 
 Everest (8.848 m.): 1993
 Makalu (8.463 m.) 1995
 Lhotse (8.516 m.): 2001
 Gasherbrum I (8.068 m.) 2006
 Gasherbrum II (8.035 m.) 2006
 K2 (8.611 m.): 2008
 Kanchenjunga (8.598 m.): 2009
 Dhaulagiri (8.167 m.): 2016
 Manaslu (8.156 m.): 2016
 Annapurna (8.091): 2017.

Erreferentziak

Ikus, gainera 
 Gasteiztar ospetsuen zerrenda

Kanpo estekak 
 Alberto Zerainen bloga
  Alberto Zerain

Gasteizko kirolariak
Mendian hildako euskal alpinistak